1. januar 2010 hentede Lynge Jacobsen en ny spiller til Nordjylland. Chris Rolfe var manden, der skulle udfordre modstanderne med sine offensive kvaliteter. Men efter 36 officielle kampe og seks mål, forlader Chris Rolfe nu AaB. Han har fået ophævet sin kontrakt med øjeblikkelig virkning, så han kan komme tilbage til den bedste amerikanske liga MLS. Her skal han tørne ud for sin tidligere klub Chicago Fire. Chris Rolfes nye - og gamle - klub ligger i øjeblikket som nummer 7 i Eastern Conference efter de første fire kampe. Med sine 10 landskampe for USA kan Chris Rolfe forhåbentligt hjælpe klubben højere op i tabellen. - Chris Rolfe har vist at han er farlig foran mål. Og han kan hjælpe os med at komme i Playoffs, siger Chicago Fires cheftræner Frank Klopas til deres hjemmeside. Lynge Jacobsen, der både hentede og nu opsiger Chris Rolfe, forklarer hvorfor, Chris forlader AaB. - Chris Rolfe havde kontraktudløb til nytår, og da Kent (Nielsen, AaB's cheftræner, red.) og jeg vurderede helheden i vores talentfulde trup, hvor eksempelvis Lucas Andersen og Kasper Kusk har budt sig til på Chris' position, så sagde vi ja til at ophæve kontrakten, hvilket også giver os lidt plads i spillerbudgettet til sommer, siger sportsdirektør i AaB Lynge Jacobsen.

Referat:
Amerikaneren Chris Rolfe har spillet sin sidste kamp for AaB. Han tager tilbage til hjemlandet pr. dags dato.